SKRIFTLIG FORESPØRGSEL E-2038/01

af Freddy Blak (GUE/NGL) til Kommissionen

(13. juli 2001)

Om: EU's humanitære hjælp og Hawala

Den humanitære organisation Dacaar, som er med til at udføre bistandsarbejde for EU i blandt andet Afghanistan, har tilsyneladende samarbejdet med et illegalt pengenetværk ved navn Hawala. Hawala er et lukket hemmeligt verdensomspændende netværk, der inden for få døgn kan overføre beløb uden øvre grænse til alle steder i verden. Overførelserne sker uden bilag, og kan derfor aldrig spores. Interpol og internationalt narkopoliti anser netværket for at være en dominerende faktor i global pengevask. I de fleste lande er netværket ulovligt.

1. Vil Kommissionen be- eller afkræfte at EU's bistandspenge er blevet kanaliseret gennem Hawala?

2. I bekræftende fald vil Kommissionen komme med en redegørelse for, om de mener, at det er i orden, at EU's bistandsmidler medvirker til at skjule Hawalas hvidvask af midler fra narko og menneskesmugling?

Svar afgivet på Kommissionens vegne af Poul Nielson

(18. oktober 2001)

For at kunne overføre penge til kontrahenter benytter Kommissionen offentlige banker, der er etableret i medlemsstaterne, og som er blevet udvalgt via offentligt udbud. Pengeoverførslerne sker normalt til bankkonti i det land, hvor kontrahenten er etableret. Kommissionen benytter således ikke Hawala-systemet og kan ikke gøres ansvarlig, hvis en kontrahent skulle beslutte at benytte dette netværk til egne formål.

For at bibringe en bedre forståelse af Hawala-systemet og dets konkrete betydning i Afghanistan-sammenhæng er Kommissionen dog glad for at få denne lejlighed til at orientere det ærede medlem om, hvorledes de ikke-statslige humanitære organisationer (ngo'er), der opererer i regionen, foretager pengeoverførsler.

Hawala-banken som generisk betegnelse betegner alle finansielle transaktioner, som finder sted uden for det officielle banksystem. Systemet benyttes intensivt mellem medlemmer af etniske samfund og giver f.eks. familiemedlemmer mulighed for at overføre penge til hinanden. Det knytter tætte sociale bånd mellem mennesker, fordi det hviler på den afgørende forudsætning om absolut tillid. Forskellige diasporaer rundt omkring i verden benytter det meget, især i de arabiske lande. Det er den ældste form for pengeoverførselssystem. Systemet som sådant er ikke illegalt, selv om det giver mulighed for at gøre de transaktioner, der effektueres, sværere at spore, fordi de effektueres internt i et samfund.

I det tilfælde, det ærede medlem omtaler, benyttes Hawala-systemet af de humanitære ngo'er og de internationale organisationer, fordi der ikke findes officielle pengeinstitutter i Afghanistan. De ngo'er, der opererer i Afghanistan, har brug for penge i Afghanistan til lønudbetalinger til lokalt ansatte, lokale indkøb og generelle udgifter til kontorhold. På grund af de sikkerhedsmæssige forhold i Afghanistan er det alt for risikabelt for ngo'ernes ansatte og pengemidlernes sikkerhed at transportere kontante midler ind i Afghanistan, og der findes derfor ikke noget sikkert alternativ til dette system.

På grundlag af oplysninger fra Den Danske Komité for Bistand til Afghanske Flygtninge (Dacaar) og det danske udenrigsministerium kan Kommissionen bekræfte, at Dacaar samt de fleste øvrige ngo'er og De Forenede Nationers (FN) agenturer i Afghanistan benytter Hawala-systemet.

Den fremgangsmåde, Dacaar benytter, er følgende:

- Ngo-kontoret i Afghanistan anmoder om pengemidler i dollars fra ngo-hovedkvarteret i Pakistan.

- Ngo-hovedkvarteret i Pakistan har normalt en kontrakt med en lovligt registreret pengeformidler, som efter anmodning fra ngo'en bemyndiger en mellemmand i Afghanistan til at udbetale pengene til det lokale ngo-kontor i Afghanistan.

- Ngo-kontoret i Afghanistan giver besked til ngo-hovedkvarteret i Pakistan, når det har modtaget pengene fra mellemmanden.

- Pengeformidleren betales derefter af ngo-hovedkvarteret i Pakistan, så han kan få sit udlæg tilbage, med tillæg af en provision på 1 % eller 1,5 %. Transaktionen er dermed afsluttet.

Endelig skal det tilføjes, at alle partnere, der er impliceret i gennemførelsen af EU's humanitære bistand eller udviklingsprojekter, regelmæssigt er underlagt en streng finanskontrol. Kommissionen har ikke konstateret nogen uregelmæssigheder i Dacaar's pengeforvaltning.